《腊月二十六夜大雪投晓霁色恍然鸟语啁啾便有春意感而赋之》
宋代·沈与求

黄昏雪打窗，夜雨破幽梦。晨光逗檐花，霁色晃池冻。

老木惊向荣，好鸟发微哢。草根露纤芒，虫声试群哄。

空畦土匀酥，侧涧泉流湩。腊尽杀气衰，春归生理共。

人情自多端，天意皆曲中。悬知造物公，未厌萌区众。

艰难重时节，俯仰疲迎送。心闲数造化，骨寒遭鬼弄。

那惊梅柳新，但饱藜藿供。行须过田家，泥饮空社瓮。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。